**Ángelos Anastasiádis** (kreik. Άγγελος Αναστασιάδης, s. 3. lokakuuta 1953) on kreikkalainen jalkapallovalmentaja ja entinen keskikenttäpelaaja.

Ura
---

Anastasiádis aloitti peliuransa PAOK Thessalonikissa 1973. Hän edusti seuraa kaikkiaan kahdeksan kauden ajan, kunnes 1981 siirtyi Panathinaikosin paitaan. Hän lopetti uransa Diagorasissa 1987.

Valmennusurallaan Anastasiádis on valmentanut pienten kreikkalaisseurojen lisäksi PAOKia ja Iraklista useaan otteeseen. Hän on toiminut myös Panathinaikoksen päävalmentajana kesäkuusta 2000 helmikuuhun 2001. Hänen suurin saavutuksensa valmennusuralla on Kreikan Cupin voitto kaudella 2002–2003, kun PAOK kukisti finaalissa Aris Salonikin 1–0.

Joulukuussa 2004 Anastasiádis siirtyi Kyproksen maajoukkueen peräsimeen. Hänen johdollaan Kypros jäi karsintalohkonsa viidenneksi MM2006-karsinnoissa. Anastasiádis sai kuitenkin jatkaa piskuisen jalkapallomaajoukkueen peräsimessä. EM2008-karsinnoissa Kypros jäi jälleen karsintalohkonsa toiseksi viimeiseksi, mutta pelasi muutamia hyviä otteluita, muun muassa 1–1 tasapelin Saksaa vastaan ja komean 5–2 kotivoiton Irlantia vastaan. Joulukuussa 2007 hän teki jatkosopimuksen Kyproksen jalkapalloliiton kanssa. Huhtikuussa 2011 Anastasiádis sai potkut Kyproksen maajoukkueen peräsimestä, kun joukkue oli kerännyt vain kaksi pistettä neljästä EM2012-karsintaottelusta.

Joulukuun alussa 2011 Anastasiádis palasi valmentamaan kotimaahansa Superliigassa pelaavaa PAS Gianninaa. Anastasiádiksen johdolla Giannina sijoittui Kreikan liigassa kahdeksanneksi. Hän jätti joukkueen kauden jälleen. Marraskuussa 2012 hänestä tuli Plataniasin päävalmentaja. Seura sijoittui hänen johdollaan liigassa yhdeksänneksi. Kauden jälkeen hän jätti paikkansa. Helmikuussa 2014 Anastasiádis palasi putoamiskamppailuun vajonneen Plataniasin päävalmentajaksi. Anastasiádiksen johdolla seura raapi kasaan tarvittavat pisteet ja säilytti sarjapaikkansa lopulta maalieron turvin. Kauden jälkeen hänestä tuli neljännen kerran PAOK Thessalonikin päävalmentaja. Hän sai potkut seurasta maaliskuussa 2015 "huonojen tulosten" vuoksi, vaikka seura oli liigassa kolmantena.

Kesäkuussa 2016 Anastasiádisista tuli Larissa FC:n päävalmentaja. Vaihtelevan alkukauden menestyksen jälkeen seurajohto erotti Anastasiádiksen ja koko valmennustiimin marraskuun alussa 2016.

Lokakuussa 2018 Anastasiádis valittiin Kreikan maajoukkueen päävalmentajaksi  Kreikan menestys Anastasiádisin alaisuudessa jäi varsin vaisuksi. Heikot tulokset EM2020-karsinnoissa kasvattivat päävalmentajaan kohdistuvaa kritiikkiä. Tappiot Italialle ja Armenialle sekä Anastasiádisin riitautuminen kapteeni Sokrátis Papastathópoulosin kanssa vaikeuttivat hänen asemaansa päävalmentajana. Kreikan jalkapalloliitto vapautti hänet tehtävistään heinäkuussa 2019.

Lähteet
-------

1. ↑  Cyprus part company with Anastasiadis
2. ↑  ΔΕΛΤΙΟ ΤΥΠΟΥ - Ο Άγγελος Αναστασιάδης στον πάγκο του ΠΑΣ ΓΙΑΝΝΙΝΑ (Arkistoitu – Internet Archive)
3. 1 2  The profile for Angelos Anastasiadis
4. ↑  Platanias appoint Anastasiadis as manager (Arkistoitu – Internet Archive)
5. ↑  Έναρξη συνεργασίας με Αναστασιάδη (Arkistoitu – Internet Archive)
6. ↑  Anastasiadis returns as PAOK coach
7. ↑  Football: PAOK fire coach Anastasiadis
8. ↑  KOUGIAS SURPRISINGLY SACKS ANASTASIADIS (Arkistoitu – Internet Archive)
9. ↑  Kreikan päävalmentaja sai potkut.  *Helsingin Sanomat*, 26.10.2018, s. A39.
10. ↑  Open clash between Greece manager Anastasiadis and captain Sokratis
11. ↑  Greece coach Anastasiadis is shown the door


|  |  |  |  |
| --- | --- | --- | --- |
|   | Edeltäjä:**Christos ArchontidisOleg BlohinDušan BajevićGeorgios Georgiadis** | **PAOK Thessalonikin päävalmentaja**1997–19981998–19992002–20042014–3/2015 | Seuraaja:**Oleg BlohinArie HaanRolf FringerGeorgios Georgiadis** |

|  |  |  |  |
| --- | --- | --- | --- |
|   | Edeltäjä:**Momčilo Vukotić** | **Kyproksen maajoukkueen päävalmentaja**2004–2011 | Seuraaja:**Nikos Nioplias** |

|  |  |  |  |
| --- | --- | --- | --- |
|   | Edeltäjä:**Michael Skibbe** | **Kreikan maajoukkueen päävalmentaja**10/2018–7/2019 | Seuraaja:**John van ’t Schip** |